కొమ్మూరి ప్రతాప్ రెడ్డి

కొమ్మూరి ప్రతాప్‌ రెడ్డి తెలంగాణ రాష్ట్రానికి చెందిన రాజకీయ నాయకుడు. ఆయన 2004 నుండి 2008 వరకు  చేర్యాల నియోజకవర్గం ఎమ్మెల్యేగా పని చేశాడు.

జననం, విద్యాభాస్యం
కొమ్మూరి ప్రతాప్ రెడ్డి 2 జనవరి 1958లో తెలంగాణ రాష్ట్రం, సిద్ధిపేట జిల్లా, మద్దూరు మండలం, నరసాయిపల్లి గ్రామంలో జన్మించాడు. ఆయన ఎంఏ..,ఎల్.ఎల్.బి పూర్తి చేశాడు.

రాజకీయ జీవితం
కొమ్మూరి ప్రతాప్‌ రెడ్డి ప్రభుత్వ ఉద్యోగానికి రాజీనామా చేసి తెలంగాణ మలిదశ ఉద్యమ సమయంలో తెలంగాణ రాష్ట్ర సమితి పార్టీ ద్వారా రాజకీయాల్లోకి వచ్చి జడ్పీటీసీగా ఎన్నికయ్యాడు. ఆయన 2004లో జరిగిన అసెంబ్లీ ఎన్నికల్లో చేర్యాల నియోజకవర్గం నుండి టిఆర్ఎస్ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి మండల శ్రీరాములుపై 25250 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. ఆయన 2008లో జరిగిన ఉప ఎన్నికల్లో చేర్యాల నియోజకవర్గం నుండి టిఆర్ఎస్ అభ్యర్థిగా పోటీ చేసి తన సమీప ప్రత్యర్థి కాంగ్రెస్ అభ్యర్థి పొన్నాల వైశాలిపై 14464 ఓట్ల మెజారిటీతో రెండోసారి ఎమ్మెల్యేగా ఎన్నికయ్యాడు.

చేర్యాల నియోజకవర్గం 2009లో నియోజకవర్గాల పునర్విభజనలో భాగంగా జనగామ నియోజకవర్గంలో విలీనమైన తరువాత కొమ్మూరి ప్రతాప్ రెడ్డి జనగామ నుండి పోటీ చేసి కేవలం 236 ఓట్లతో ఓడిపోయాడు. ఆయన 2011లో తెలంగాణ రాష్ట్ర సమితి పార్టీ నుండి సస్పెండ్ అయ్యాడు.  ప్రతాప్ రెడ్డి 2011లో వైఎస్ఆర్ కాంగ్రెస్ పార్టీ లో చేరి పార్టీలో కేంద్ర పాలక మండలి సభ్యుడిగా పని చేసి, తెలంగాణ రాష్ట్ర ఏర్పాటుకు వ్యతిరేకంగా తీర్మానం చేయడంతో ఆయన పార్టీ నుండి బయటకు వచ్చాడు. 

కొమ్మూరి ప్రతాప్ రెడ్డి 6 జనవరి 2014న భారతీయ జనతా పార్టీలో చేరాడు. ఆయన 2014లో జనగామ అసెంబ్లీ నియోజకవర్గం నుండి  బిజెపి తరఫున పోటీ చేసి ఓడిపోయాడు. ప్రతాప్ రెడ్డి భారతీయ జనతా పార్టీ సభ్యత్వానికి 9 జనవరి 2018న రాజీనామా చేసి కాంగ్రెస్‌ పార్టీలో చేరాడు. ఆయన జూన్ 2019లో తెలంగాణ శాసనమండలికి జరిగిన ఎన్నికల్లో రంగారెడ్డి స్థానిక సంస్థల ఎంఎల్‌సి స్థానానికి కాంగ్రెస్‌ తరపున పోటీ చేసి 244 ఓట్ల తేడాతో ఓడిపోయాడు. ఈ ఎన్నికల్లో పోలైన 797 ఓట్లలో టీఆర్‌ఎస్‌ అభ్యర్థి పి.మహేందర్ రెడ్డి కి 510 ఓట్లు దక్కగా, ప్రతాప్‌రెడ్డికి 266 ఓట్లు లభించాయి.

ఆయనను 2023 తెలంగాణ శాసనసభ ఎన్నికల్లో కాంగ్రెస్‌ ప్రకటించిన రెండో జాబితాలో జనగామ అభ్యర్థిగా ప్రకటించింది.

మూలాలు

ఆంధ్రప్రదేశ్ శాసన సభ్యులు (2004)
1958 జననాలు